Siti Saleha

**Siti Saleha Mohd Baharum** (lahir 14 Mac 1990) merupakan seorang pelakon dan model wanita Malaysia. Beliau memulakan kerjayanya dalam dunia peragaan dan komersial sejak berusia 12 tahun, seterusnya mula menempa nama menerusi drama bersiri ***Nora Elena*** (2011) bersama Aaron Aziz yang disiarkan di **TV3**. Siri tersebut mendapat sambutan hangat sehingga mencecah 1.3 juta penonton di laman Tonton. 

Siti Saleha kemudiannya mencapai kejayaan komersial menerusi drama lakonannya termasuk ***Asmara Luna*** (2013), ***Ramadan Jangan Pergi*** (2014), ***Uda & Dara***, ***7 Hari Mencintaiku*** (kedua-duanya 2016), ***Mandatori*** (2017), ***Black*** (2019-2021), ***7 Hari Mencintaiku 2*** (2020), ***Hilang*** (2022) dan ***SeOfis*** (2024). Beliau telah membintangi beberapa filem termasuk ***Kerat 14***, ***KL Zombi*** dan ***Balada Pencinta*** (ketiga-tiganya 2013), ***Mamak Cupcake*** dan ***Terbaik dari Langit*** (kedua-duanya 2014), ***Langit Cinta*** (2016) dan ***7ujuh*** (2018). Beliau juga dikenali sebagai seorang yang bijak dalam pengendalian kewangannya selain daripada wajahnya yang menawan.

## Kehidupan awal
Siti Saleha dilahirkan pada 14 Mac 1990 di Basildon, London, England. Beliau memiliki darah kacukan Inggeris daripada ibunya, Tracey Johnson atau dikenali sebagai Aishah Rahman dan bapanya yang berketurunan Melayu, Mohd Baharum Abdul Rahman. Beliau merupakan anak ketiga daripada empat orang adik-beradik dan dibesarkan di Klang, Selangor. Beliau merupakan adik perempuan kepada Sam Bunkface atau Sam yang merupakan vokalis kumpulan Bunkface.

## Kerjaya

### Kerjaya awal
Pada tahun 2002, pada usia 12 tahun, Siti Saleha memulakan kerjaya awalnya sebagai model komersial dan pernah muncul dalam beberapa iklan TV sepanjang tempoh itu. Beliau mula bergiat aktif dalam bidang lakonan pada 2008, menjayakan watak utama sebagai Zaleha dalam siri drama **8TV**, ***5 Jingga***. Ia merupakan peranan lakonan utama pertamanya. kemudian diikuti oleh peranan kecil sebagai Farah dalam ***Kasut Tumit Tinggi***. Pada tahun 2009, beliau memegang watak Jaslina Effendi dalam drama ***Kecuali Cintamu*** di **Astro Prima**. Beliau kemudiannya terus melakonkan watak pembantu dalam beberapa drama TV termasuk ***Awan Dania*** musim kedua dan ***Di Bawah Ketiak Isteri*** musim kedua.

Juga pada 2009, beliau membintangi telefilem sulungnya, ***Puaka Topeng Putih***, diikuti oleh beberapa telefilem lain termasuk ***Hati Batu*** dan ***Senandung Semalam***. 

Dalam tahun 2010, Siti Saleha menerima peranan dramatik, menerusi peranan utama sebagai Maria dalam ***Habil & Qabil*** yang menyaksikan gandingan beliau bersama Aaron Aziz buat julung kalinya. Seterusnya, beliau digandingkan bersama Qi Razali dalam telefilem ***Bersalji Di Kuala Lumpur***, yang mana beliau menjayakan watak utama sebagai Diana.

### Kemuncak kerjaya

Nama Siti Saleha mula menjadi perhatian umum menerusi watak tajuk dalam drama waktu perdana **TV3**, ***Nora Elena*** yang sekali lagi menggandingkan beliau bersama Aaron Aziz yang memegang watak Seth Tan. Drama ini turut menggandingkan beliau bersama Zul Ariffin, dan diadaptasi daripada novel popular terbitan Karangkraf ***Kasih Yang Suci*** karya Meen Zulaikha yang mengisahkan tentang perjalanan hidup seorang wanita bernama Nora Elena yang terganggu hidupnya akibat dihantui pengalaman pahit dirogol 10 tahun yang lalu. Walaupun sukar untuk melupakan insiden hitam tersebut, kini beliau selesa menjalankan kehidupannya seperti normal dan bakal mengahwini Idham.

Bersama pelakon Beto Kusyairy, Siti Saleha berlakon dalam telefilem ***Aku, Dia dan Tong Sampah*** arahan Ismail Jamaluddin dan Megat Shahrizal (yang turut menulis lakonlayar) terbitan Playground Production yang disiarkan pada 3 Oktober 2012 di Skrin Di 9 **TV9**. Beliau memegang watak sebagai Sharnaz. Penerbit telefilem itu, Tuan Faisal Azmy berkata: "Ternyata gandingan beliau (Siti Saleha) bersama (Beto Kusyairy) dalam telefilem ini cukup serasi, sekali gus kedua pelakon ini berjaya menghidupkan watak yang diberikan."

Kerjaya filem Siti Saleha bermula pada 2013, menerusi filem ***Kerat 14*** arahan Arjin Uppal. Filem ini menyaksikan gandingan peranan filem pertama beliau bersama Aaron Aziz dan turut dibintangi oleh Zamarul Hisham dan Fouziah Gous, dan ia merupakan kejayaan komersial. Ia mengisahkan percintaan di antara Haziq dan Nurzara yang terbabit dalam satu kes jenayah berprofil tinggi. Saleha menjayakan watak utama sebagai Syuhara dalam drama 15 episod ***Ruby*** di Slot Samarinda TV3 di samping Sharnaaz Ahmad. Drama ini mengisahkan tentang percintaan Syuhara dan Benjamin yang mulanya benci tetapi bertukar menjadi sayang. Walaupun Syuhara dan Benjamin berbeza kedudukan pangkat dan kekayaan, namun demi cinta sejati, mereka menempuhi pelbagai dugaan bersama.

Juga pada 2013, Siti Saleha muncul dalam beberapa drama termasuk *Asmara Luna* dan ***Memberku Hawa***. Selepas berjaya dengan filem pertama, beliau berlakon di samping Zizan Razak, Izara Aishah dan Usop Wilcha di dalam filem seram komedi apokaliptik adaptasi dari novel *Zombijaya* karya Adib Zaini terbitan Buku FIXI, ***KL Zombi*** arahan Woo Ming Jin yang ditayangkan pada 29 Ogos 2013 mengisahkan lima sekawan yang mempunyai impian dan cita-cita hidup yang tersendiri. Namun, segalanya menjadi porak peranda apabila sejenis wabak merbahaya yang menukarkan manusia menjadi zombi telah merebak di sekitar Kuala Lumpur. Gandingan beliau bersama Zizan telah melayakkan beliau menerima pencalonan di **Anugerah Bintang Popular Berita Harian 2013** bagi Gandingan Serasi di Layar Lebar, Siti Saleha sendiri juga memenangi kategori Pelakon TV dan Filem Paling Popular di anugerah sama. Beliau juga menerima pencalonan di **Anugerah MeleTOP Era 2014** bagi kategori Bintang Filem meleTOP menerusi filem sama.

Di bawah arahan pelakon, Khir Rahman, beliau berlakon bersama Johan As'ari dalam filem ***Balada Pencinta*** yang ditayangkan pada 24 Oktober 2013. Namun, ia menjadi kegagalan komersial, hanya meraih kutipan RM27 juta sahaja semasa tempoh tayangannya.

Beliau berlakon di samping Shaheizy Sam dalam filem ***Mamak Cupcake*** arahan Woo Ming Jin yang ditayangkan pada 28 Ogos 2014.  Seterusnya, beliau berlakon bersama Bront Palarae dalam filem cereka sains fantasi 2014, ***Terbaik dari Langit*** arahan Nik Amir Mustapha. Di dalam filem ini, beliau menjayakan watak Zelda, anak kepada seorang usahawan kaya.

Siti Saleha dan Beto Kusyairy menghidupkan semula peranan mereka dalam kesinambungan telefilem *Aku, Dia & Tong Sampah*, yang berjudul ***Aku, Dia dan Tong Gas*** yang memulakan tayangan perdana di **TV9** pada 3 April 2015. Ia berkisarkan kehidupan Sharnaz dan Amir (Beto Kusyairy) selepas berkahwin. Mereka mengambil keputusan untuk berbulan madu di kampung bersama Tok Wan. Semuanya berjalan dengan lancar hinggalah Sharnaz bertemu Melati, rakan lama Amir. Telefilem ini turut dibintangi oleh Amerul Affendi, Nadiya Nisaa, Zaidi Omar, Fauziah Nawi dan Projek Disko Baldi. Selain itu, beliau turut berlakon dalam filem ketenteraan ***Bravo 5***, memegang watak sebagai Aida, isteri kepada Leftenan Azri (lakonan Remy Ishak).

Juga pada 2015, Siti Saleha menjayakan peranan tajuk dalam drama ***Ayuni Safira*** di **TV9**, yang diadaptasi daripada cerpen *Hello My Slave* karya Nor Shuhadatul Ain Zakaria.

Tahun 2016 menjadi penanda aras untuk Siti Saleha yang mana beliau kembali berpasangan bersama Zul Ariffin menerusi watak lakonannya sebagai Siti Maryam dalam drama ***Uda & Dara*** yang diadaptasi daripada novel dengan judul sama karya Sasterawan Negara, Allahyarham Dato’ Usman Awang dan disiarkan di **Astro Ria** dari 24 Februari hingga 6 Mac 2016. Ini merupakan kolaborasi kedua beliau dengan Zul selepas Nora Elena.

Juga pada tahun yang sama, Siti Saleha berlakon di samping Farid Kamil, Keith Foo dan Fazura dalam filem drama romantik ***Langit Cinta*** arahan Osman Ali, memegang watak sebagai Suzana. Beliau digandingkan bersama Shukri Yahaya dalam drama ***7 Hari Mencintaiku*** di Slot Akasia **TV3**, yang telah mencatatkan penarafan tontonan drama tertinggi di Malaysia iaitu sebanyak 12 juta penonton serta melayakkan beliau bersama Shukri memenangi **Anugerah Drama Festival Kuala Lumpur 2017** dan menerima pencalonan di **Anugerah Bintang Popular Berita Harian 2016**.

Beliau memegang watak utama sebagai Puspa yang hilang ingatan akibat dipanah kilat dalam telefilem ***Kekasih Elektrik*** bersama Redza Minhat. Telefilem arahan Razaisyam Rashid dengan skrip ditulis oleh Nazri M. Annuar terbitan Playground Productions ini ditayangkan pada 11 Mac 2017 di **Astro Citra** dan menampilkan kameo daripada pelakon termasuk Bront Palarae, Beto Kusyairy dan Tony Eusoff, ini merupakan telefilem ketiga Siti Saleha bersama Playground selepas Aku, Dia & Tong Sampah dan Aku, Dia & Tong Gas.

Beliau muncul dalam rancangan realiti TV ***Extreme Ends*** untuk siaran di saluran KIX. Saleha bersama-sama dengan Aeril Zafrel, Pekin Ibrahim, Riz Amin, Johan As'ari, Cristina Suzanne, dan Dee Dee Nash telah menjayakan filem ***7ujuh*** yang ditayangkan pada 8 November 2018, yang mana beliau memegang watak sebagai Tina.

Pada tahun 2020, beliau kembali menjayakan watak sebagai Mia Adriana dalam drama siri popular ***7 Hari Mencintaiku 2*** di slot Akasia **TV3** yang berjaya meraih rating berjumlah 12 juta penonton sepanjang 33 episod dan menjadi sohor kini di media sosial pada setiap episod membolehkan drama ini meraih populariti yang meluas seperti pada musim pertama.

## Kehidupan peribadi
Siti Saleha dibesarkan di Klang dan bersekolah di S.M.K. (P) Methodist, Klang. Beliau telah melangsungkan majlis pertunangannya dengan seorang pegawai kerajaan bernama Lutfi Azhar yang berusia 30 tahun ketika itu di sebuah majlis tertutup di kediaman keluarganya di Klang pada 26 November 2016. Beliau dikatakan sudah bercinta dengan Lutfi sejak tahun lalu. Bermula sebagai kenalan biasa, lama - kelamaan perasaan itu bertukar ke arah perasaan cinta antara mereka berdua kerana selalu bertemu. Saleha dilamar oleh Lutfi ketika mereka menghadiri majlis perkahwinan teman baiknya di Cancun, Mexico, Julai lalu. Sejurus selepas dilamar, rombongan lelaki menyusul datang merisik. 

Siti Saleha juga merancang untuk melangsungkan perkahwinan dengan tunangannya Lutfi Azhar selepas Hari Raya Aidilfitri tahun 2017. Namun, mereka berdua masih belum mempunyai tarikh sebenar untuk majlis istimewa tersebut.

Pada 28 Julai 2017, Siti Saleha sah bergelar isteri kepada Ahmad Lutfi Azhar dengan sekali lafaz. Pernikahan mereka turut disaksikan seramai 200 orang tetamu yang terdiri daripada ahli keluarga dan kenalan terdekat kedua-dua belah pihak. 

Walaupun begitu, beliau memfailkan perceraian empat tahun kemudian pada Oktober 2021 atas sebab-sebab yang sulit; perkahwinan mereka tidak mendatangkan sebarang cahaya mata. Pada 17 Januari 2022, Siti Saleha sah bercerai dengan talak satu.

## Filemografi

## Videografi

## Endorsmen

## Anugerah dan pencalonan

## Rujukan

## Pautan luar

* 
* 
* 
* 
* Kelab Peminat Siti Saleha - Teamsitisaleha